Biztonsági elemek rendezvény

2015. június 23-án, a MAGYOSZ meghívására szervezetünk képviseletében Kis Szölgyémi Mónika vett részt az Európai Gyógyszerhamisítási Irányelv (Falsified Medicines Directive, FMD) bevezetésével kapcsolatos tájékoztatón, melyre meghívást kaptak a gyógyszergyártók és nagykereskedők, a MGYK, és az egészségügyi felügyeleti szervek képviselői. Kórházi gyógyszerészek számára hazánkban ez volt az első hivatalos tájékoztatás a FMD-ben előírt egyedi gyógyszerazonosító bevezetésével kapcsolatban. 

A FMD-t 2011. júliusában fogadta el az EU, és 2013 januárjában lépett életbe, kivéve a biztonsági elemekre vonatkozó részt. 

A biztonsági elem bevezetése minden, közforgalomban és kórházi gyógyszerellátásban dolgozó gyógyszerész napi munkáját érinteni fogja. Az irányelv értelmében - néhány kivételtől eltekintve - a receptköteles (nem OTC) termékekre a gyártók 2 dimenziós vonalkódos, egyedi dobozazonosítót helyeznek el, melynek célja, hogy a gyógyszerellátási láncba ne kerülhessen hamisított gyógyszer. A vonalkód tartalmazni fogja a termék kódját és egyedi azonosítószámát, a gyártási számot és a lejárati időt.
Az egyedi biztonsági elemek adatait a gyártók egy európai adatbázisba (European Hub) töltik majd fel, és a termék gyógyszertárból, betegnek történő kiadásakor a gyógyszerészek feladata lesz, hogy az egyedi azonosítót az adatbázisban ellenőrizzék, illetve a termék kiadását jelezzék az adatbázisban.

Ahogyan az EAHP közgyűlésről, Süle András által készített beszámolóban olvashatjátok, a rendszer megtervezése a tagállamok közötti, sajnálatos módon a szakmai nyilvánosságtól elzárt tárgyalásokon történt, illetve a a projekt működtetésének irányításával megbízott, 2015 februárban megalakult EMVO (European Medicines Verification Organisation, Európai Gyógyszerazonosító Szervezet)-ban sem kapott helyet a kórházi gyógyszerészeket képviselő európai szervezet.
Az irányelv technikai lebonyolítását részletező Delegated Act elfogadása 2015 őszén várható, és ezt követően 3 év múlva (2018 ősze)  kell elindítani a rendszert minden EU tagállamban. A rendszer működtetését minden országban nemzeti bizottságok segítik majd, melyek megalakulása a közeljövőben várható, a hatóságok, a gyártók, nagykereskedők, és a gyógyszerészeket képviselő szervezetek képviselőiből. 

A biztonsági elemek elhelyezésének és az európai rendszer működtetésének költségeit a gyártóknak kell viselniük, de a gyógyszertárainkban működő azonosító rendszer (pl. vonalkód leolvasó) és a kapcsolódó megnövekedett munkateher költsége az adott gyógyszertárakat fogja terhelni.

Az Európai Kórházi Gyógyszerészeti Szervezet (EAHP) európai szinten fellép, és nemzeti szintű fellépésekre is buzdítja a kórházi gyógyszerészeket, hogy a rendszer megvalósítása a mindennapi gyakorlatunkhoz illeszkedő legyen, és ne rójon túlzott mértékű terhet a kórházi gyógyszertárakra.

